[{"text_idx": "#000009", "text": "Adroddiad Blynyddol a Datganiadau Ariannol"}, {"text_idx": "#000010", "text": "Datganiad ar Gaethwasiaeth a Masnachu Pobl"}, {"text_idx": "#000013", "text": "Roeddynt ymhlith y myfyrwyr a fu\u2019n cystadlu\u2019n ddiweddar yn cyflwyno eu syniadau busnes o flaen panel o feirniaid, a oedd yn cynnwys Is-ganghellor y Brifysgol, yr Athro John G. Hughes. Y dasg a osodwyd gan di\u0302m Byddwch Fentrus y Gwasanaeth Gyrfaoedd a Chyflogadwyedd oedd meddwl am syniad busnes arloesol. Roedd y syniadau a gyflwynwyd gan y myfyrwyr yn cynnwys ystod eang o gynnyrch a phynciau."}, {"text_idx": "#000014", "text": "Yn dilyn y cyflwyniadau gan y myfyrwyr a roddwyd ar y rhestr fer, rhoddodd y beirniaid y wobr gyntaf o \u00a3200 i'r myfyrwyr israddedig ac o\u0302l-radd gorau."}, {"text_idx": "#000015", "text": "Wrth gyhoeddi mai Carley Williams oedd yr enillydd o blith y myfyrwyr israddedig, dywedodd yr Is-Ganghellor, yr Athro John G. Hughes, fod y beirniaid wedi argraff wych o ran y swmp o waith yr oedd Carley wedi\u2019i greu, a bod hyn yn nodweddiadol o safon gyffredinol gwaith myfyrwyr y cwrs Dylunio Cynnyrch. Roedd project Carley Williams yn sefyll allan, fodd bynnag, gan fod iddo bosibiliadau amlwg yn y farchnad."}, {"text_idx": "#000016", "text": "O Lanfair ym Muallt y daw Carley Williams, 20 oed, a dyluniodd orchudd ar gyfer plant sy\u2019n defnyddio \u2018peg\u2019 neu diwb bwydo i\u2019r stumog. Mae dyfais Carley yn atal plant rhag tynnu\u2019r \u2018peg\u2019 allan ac yn ddatrysiad gwych i broblem gyfredol."}, {"text_idx": "#000017", "text": "Roedd Carley wedi synnu yngly\u0302n a\u0302\u2019i llwyddiant, a bydd hi \u2019nawr yn ystyried sut i ddatblygu ei phroject ymhellach a pha lwybr i\u2019w ddilyn; p\u2019un ai datblygu ei chynnyrch ynteu ddilyn gyrfa mewn addysgu."}, {"text_idx": "#000018", "text": "Roedd y beirniaid o\u2019r farn fod project Hernan Diazgranados wedi ei gyflwyno\u2019n dda, a bod y project yn un hyfyw a chyffrous."}, {"text_idx": "#000019", "text": "Cafodd Hernan ei longyfarch gan y beirniaid wrth dderbyn ei wobr \u00a3200.Mae Hernan, sy\u2019n hanu o Barranquilla, Colombia, eisoes wedi buddsoddi yn natblygiad masnachol ei \u2018ap\u2019 ffrydio cerddoriaeth ar gyfer teclynnau symudol, sydd hefyd yn cynnig elfennau unigryw."}, {"text_idx": "#000020", "text": "Roedd gan Hernan syniad i ddatblygu rhyw fath o \u2018ap\u2019 yn ymwneud a\u0302 cherddoriaeth, ond daeth yr ysbrydoliaeth iddo mewn fflach. Mae ym Mangor yn astudio ar gyfer gradd MSc mewn Rheolaeth Cyfryngau Rhyngwladol, wedi iddo ennill ysgoloriaeth i astudio ym Mangor. Mae\u2019n ffyddiog yngly\u0302n a\u0302 llwyddiant ei syniad busnes ac yn awyddus i ganfod ffynonellau cyllid a phartneriaid i ddatblygu\u2019r project ymhellach."}, {"text_idx": "#000021", "text": "Yn ystod ei amser yma, mae wedi bod yn ymwneud a\u0302 chystadleuaeth arall, sef Menter drwy Ddylunio, rhaglen sydd yn creu timau o blith myfyrwyr y Brifysgol o wahanol ddisgyblaethau, sy\u2019n rhannu eu gwybodaeth er mwyn datblygu datrysiad ymarferol i sefyllfa busnes go iawn. Roedd Henran yn gwerthfawrogi\u2019r profiad gan iddo ddysgu lawer am hwyluso a gweithio mewn timau."}, {"text_idx": "#000022", "text": "Wrth gyflwyno\u2019r gwobrau i'r enillwyr, dywedodd Is-ganghellor y Brifysgol, yr Athro John G. Hughes, \u201cRoedd syniadau a brwdfrydedd yr ymgeiswyr wedi gwneud argraff dda ar bob un o\u2019r beirniaid. Mae ansawdd rhai o\u2019r syniadau busnes yn ardderchog, ac mae rhai cynhyrchion masnachol cryf posibl wrthi\u2019n cael eu datblygu. Fy mwriad yw gwneud Prifysgol Bangor yn un o sefydliadau mwyaf blaenllaw\u2019r wlad o ran arloesedd ac entrepreneuriaeth. Byddwn yn annog yr holl ymgeiswyr i geisio cael cymorth pellach gan y Brifysgol i ddatblygu eu syniadau entrepreneuraidd.\u201d"}, {"text_idx": "#000025", "text": "Cyllidir rownd Bangor gwobrwyon Entrepreneuriaeth Santander yn rhannol gan Ganolfan Ranbarthol y Gogledd-orllewin, un o chwe chanolfan a sefydlwyd gan Lywodraeth Cymru fel rhan o\u2019i hymrwymiad i hybu entrepreneuriaeth ymysg yr ifainc yng Nghymru."}, {"text_idx": "#000026", "text": "Dyddiad cyhoeddi: 19 Mawrth 2015"}]